
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2025 m. balandžio 16 d. Nr. 250-I-7
Vilnius

Lietuvos Respublikos Seimo Peticijų komisija (toliau – Komisija) 2025 m. balandžio 16 d. posėdyje išnagrinėjo pareiškėjo peticiją, kurioje pateiktas siūlymas pakeisti Lietuvos Respublikos saugaus eismo automobilių keliais įstatymo (toliau – Įstatymas) 171 straipsnio 4 dalies 5 punktą, panaikinant elektrinių mikrojudumo priemonių vairuotojams nustatytą draudimą važiuoti per pėsčiųjų perėją ir priėmė sprendimą teikti Seimui išvadą netenkinti šio siūlymo. 
Komisija sprendimą priėmė atsižvelgusi į Lietuvos Respublikos susisiekimo ministerijos, Lietuvos Respublikos vidaus reikalų ministerijos, Policijos departamento prie Lietuvos Respublikos vidaus reikalų ministerijos, Seimo Teisės departamento nuomonę svarstomu klausimu.
Įstatymo 171 straipsnio 4 dalies 5 punkte nustatyta, kad elektrinių mikrojudumo priemonių vairuotojams draudžiama važiuoti per pėsčiųjų perėjas. Pabrėžtina, kad pėsčiųjų perėja ypatingai jautri vieta eismo saugumo prasme, kadangi pėsčiųjų perėjos prieigose susikoncentruoja didelis pėsčiųjų, dviračių, elektrinių mikrojudumo priemonių ir kitų transporto priemonių kiekis, todėl siekiant eismo saugumo tikslinga skirtingas eismo dalyvių grupes ir jų srautus atskirti. Pėsčiųjų perėjomis važiuojant dviratininkams, elektrinių mikrojudumo priemonių vairuotojams nėra užtikrinami pėsčiųjų (ypač senjorų, vaikų, asmenų su negalia ar pėsčiųjų su vaikiškais vežimėliais ir kt.) saugumo interesai, nes pėstieji turi išsitekti sąlyginai nedideliame pėsčiųjų perėjos plote ir per ribotą laiką saugiai prasilenkti su greta važiuojančiomis dviratėmis ir kitomis transporto priemonėmis. 
Lietuvos Respublikos susisiekimo ministro 2024 m. lapkričio 26 d. įsakymu Nr. 3-415 „Dėl dviračių ir pėsčiųjų eismo infrastruktūros planavimo ir projektavimo taisyklių patvirtinimo“ buvo patvirtintos Dviračių ir pėsčiųjų eismo infrastruktūros planavimo ir projektavimo taisyklės (toliau – Taisyklės), kurios nustato dviračių ir pėsčiųjų eismo infrastruktūros planavimo ir projektavimo reikalavimus Lietuvos Respublikos teritorijoje. Taisyklės parengtos remiantis užsienio šalių gerąja praktika ir suderintos su Lietuvos dviratininkų bendrija, Vilniaus, Kauno, Klaipėdos savivaldybėmis bei Lietuvos savivaldybių asociacija ir kitomis suinteresuotomis institucijomis. Pažymėtina, kad dviračių infrastruktūrą rekomenduojama atskirti nuo pėsčiųjų infrastruktūros, t.y. dviračių vairuotojai turi būti apsaugoti nuo intensyvaus motorinių transporto priemonių eismo taikant fizinio atskyrimo priemones arba mažinant motorinių transporto priemonių greitį ir intensyvumą tuose keliuose ir gatvėse, kuriuose dviračių eismas organizuojamas važiuojamojoje dalyje; be to, dviratis yra transporto priemonė, todėl dviračių eismą rekomenduojama fiziškai atskirti ir nuo pėsčiųjų eismo (išskyrus atvejus, kai eismo dalyvių eismas gali vykti bendrame sraute, kaip numatyta Lietuvos Respublikos Vyriausybės 2002 m. gruodžio 11 d. nutarime Nr. 1950 „Dėl Kelių eismo taisyklių patvirtinimo“ (toliau – Kelių eismo taisyklės);
Pažymėtina, kad 1991 m. lapkričio 20 d. Lietuvos Respublika prisijungė prie Kelių eismo konvencijos, pasirašytos 1968 m. lapkričio 8 d. Vienoje (toliau – Kelių eismo konvencija), ir prie Kelio ženklų ir signalų konvencijos, pasirašytos 1968 m. lapkričio 8 d. Vienoje (toliau – Kelio ženklų ir signalų konvencija), bei įsipareigojo užtikrinti, kad nacionalinių teisės aktų  nuostatos atitiktų abiejų konvencijų nuostatas. Remiantis Kelio ženklų ir signalų konvencijos nuostatomis galima daryti išvadą, kad pėsčiųjų perėja ir dviračių pervaža yra du skirtingi dalykai ir atskiri skirtingų eismo dalyvių grupių eismui organizuoti naudojami eismo organizavimo sprendimai. Nei Kelių eismo konvencija, nei Kelio ženklų ir signalų konvencija nenurodo, kad pėsčiųjų perėja gali būti naudojama dviračių eismui, skirtingai nuo kitų nuostatų, kuriose numatyta tam tikra laisvė valstybėms pasirinkti jiems priimtiną eismo organizavimo būdą. 
Atkreiptinas dėmesys, kad nacionalinių teisės aktų nuostatos, apibrėžiančios pėsčiųjų perėjos ir dviračių pervažos paskirtį iš esmės atitinka Kelių eismo konvencijos ir Kelio ženklų ir signalų konvencijos nuostatas dėl pėsčiųjų perėjų ir dviračių pervažų naudojimo. 
	Komisijos nuomone, peticijoje siūlomas pakeitimas pažeistų įvairių pėstiesiems priskiriamų grupių interesas, pažeistų Įstatymo 4 straipsnyje nustatytus eismo saugumo užtikrinimo principus, nebūtų sudaromos saugios ir vienodos visiems eismo dalyviams dalyvavimo eisme sąlygos. 
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo II (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. balandžio 16 d. išvados Nr. 250-I-7“ projektą.

